אסף חפץ

אסף חפץ (וילין) (נולד בדצמבר 1944) הוא איש ביטחון ישראלי, כיהן כמפכ"ל ה-12 של משטרת ישראל, בשנים 1994–1997.

==ביוגרפיה==
חפץ נולד בכפר מנחם. התגייס לצה"ל בשנת 1962, התנדב לצנחנים, ושובץ בגדוד 890. בצנחנים עבר מסלול הכשרה כלוחם וכן קורס מ"כים חי"ר. חפץ יצא לקורס קציני חי"ר, אותו סיים בציונים גבוהים ושב לצנחנים כמפקד מחלקה. הוא השתתף במלחמת ששת הימים. במהלך מלחמת ההתשה פיקד חפץ על מבצע שפט 47. עם פרוץ מלחמת יום הכיפורים, היה מפקד בסיס האימונים החטיבתי של הצנחנים ובמהלך הלחימה עמד בראש כוח מאולתר שפעל בחזית המצרית. לאחר המלחמה, החליף חפץ את דורון רובין, והיה למפקד גדוד 202 של הצנחנים. בשנת 1975, במהלך פשיטה על יעדי מחבלים בכפר שובא, עליה פיקד חפץ, נורתה על הכוח אש מרגמות. הכוח נסוג והותיר מאחור מקלע מא"ג. לאור זאת החליט אלוף פיקוד הצפון, רפאל איתן, להדיח את חפץ מתפקידו.

בתפקידו הבא שירת כראש ענף לוחמה בטרור במפקדת קצין חי"ר וצנחנים ראשי. בעקבות ניסיונו גויס למשמר הגבול, בדרגת סגן ניצב ומונה למפקד הימ"מ, במטרה להקים ולבנות את היחידה במתכונת חדשה.

כמפקד הימ"מ לחם חפץ בחוליית מחבלים בפיגוע כביש החוף ב-11 במרץ 1978, הוא הגיע למקום האירוע לפני הכוחות מיחידתו, ניהל קרב פנים מול פנים במהלכו הרג שני מחבלים ושבה אחד. חפץ נפצע במהלך הקרב ואיבד את השמיעה באוזן אחת. בזכות גילוי אומץ לב בעת הקרב, הוענק לו עיטור האומץ מטעם משטרת ישראל. לאחר שירותו כמפקד הימ"מ, מילא חפץ שורה של תפקידי פיקוד ומטה במשטרה. ב-1981 מונה למפקד היחידה המרכזית במחוז תל אביב. בעת שירותו כמפקד היחידה, הושעה מתפקידו ובהמשך הורשע על ידי בית הדין המשמעתי של המשטרה באי מילוי הוראה, הדלפת מידע מסווג וגילוי דברים הנוגעים לפעולת המשטרה לעיתונאים (בהם לאמנון אברמוביץ') בפרשה בה הושמו האזנות סתר לו ולקציני משטרה נוספים והיא זכתה לכינוי "פרשת חפץ" על חפץ נגזר קנס כספי.

בתפקידו הבא שירת חפץ כמפקד בית הספר לטירונים של משמר הגבול, וב-1985 מונה למפקד מרחב השפלה. ב-1987 מונה לעוזר ראש אג"ם במשטרה וקודם לדרגת תת-ניצב, הוא לקח חלק בפיקוד על אירוע אוטובוס האמהות. לאחר מכן שימש כראש אגף מבצעים במטה הארצי, מפקד מחוז מרכז, סגן המפכ"ל ובשנת 1994 מונה למפכ"ל ה-12 של משטרת ישראל, תפקיד שממנו פרש בשנת 1997. בין האירועים המרכזיים בעת כהונתו כמפכ"ל הייתה פרשת עוזי משולם, שהחלה באביב 1994, בשעה שמשולם וחסידיו התבצרו בביתו ביהוד כ-40 ימים, עד להכנעתם על ידי המשטרה. פרשת בר-און חברון אשר במהלכה הועלו חשדות כנגד בכירים בישראל, ובהם ראש ממשלת ישראל, בנימין נתניהו, ומפלגת ש"ס, כי היו מעורבים בקנוניה למינוי יועץ משפטי לממשלה.
===לאחר פרישתו===
לאחר פרישתו מהמשטרה מונה לנשיא חברת "מובילטל-שיתורית" שהפעילה מערכת לאיתור כלי רכב גנובים.

חפץ כיהן כנשיא האגודה הישראלית למצנחי רחיפה וכנשיא האיגוד לספורט הניווט בישראל. ב-20 בינואר 2006 נבחר לכהן כיו"ר איגוד הטניס בישראל.

לאחר פרישתו מהמשטרה היה חבר מפלגת העבודה הישראלית ותמך באהוד ברק. בשנת 2004 היה בין החותמים על מכתב תמיכה של בכירי מערכת הביטחון בתוכנית ההתנתקות, הקובע שהתכנית חיונית לביטחון ישראל. 

בנובמבר 2008, לקראת הבחירות לכנסת ה-18, הודיע על פרישה מתפקידו כיו"ר איגוד הטניס והצטרפותו למפלגת הליכוד, לאחר שבנימין נתניהו הבטיח לו שישמש כשר לביטחון פנים. חפץ לא נבחר במקום ראלי ברשימה ולא נכנס לכנסת ה-18.

ב-2011 מונה כפרזנטור ויועץ מקצועי של חברת מולטילוק.
ב-2013 עבר אירוע מוחי ומאז עובר שיקום.

חפץ בעל תואר ראשון במדעי החברה מאוניברסיטת בר-אילן.

==קישורים חיצוניים==

* [http://www.police.gov.il/history/fullArticleText.aspx?aid=70 אסף חפץ - המפכ"ל השנים עשר] באתר משטרת ישראל
* 
* 
* אסף חפץ, [http://www.israelhayom.co.il/site/newsletter_opinion.php?id=8301&hp=1&newsletter=23.03.2012 הציון לפעולה: מספיק בקושי], ישראל היום, 23 במרץ 2012.
* .
* .
* יורם יובל, [https://www.youtube.com/watch?v=E7VB02gSTr8 שיחת נפש עם אסף חפץ], הטלוויזיה החינוכית, 23 בדצמבר 2015
* 
* [https://www.youtube.com/watch?v=UY6mytnQFsI&list=PLLttfoK87AdW_GNj_UCJ1oI51TmE7wWAr חידת משולם] - סדרת דוקו בשלושה פרקים אודות הרב עוזי משולם ופרשת ההתבצרות של חסידיו בבית ביהוד ב 1994 - בתאגיד השידור | כאן

==הערות שוליים==

קטגוריה:שוטרים שעוטרו בעיטור האומץ
קטגוריה:מפכ"לי משטרת ישראל
קטגוריה:סמפכ"לי משטרת ישראל
קטגוריה:קציני משטרה יוצאי צה"ל
קטגוריה:מפקדי הימ"מ
קטגוריה:פעילי מפלגת העבודה
קטגוריה:פעילי הליכוד
קטגוריה:מפקדי מחוז המרכז במשטרת ישראל
קטגוריה:ראשי אגף שיטור וביטחון
קטגוריה:חברי מפקדים למען ביטחון ישראל
קטגוריה:מפקדי גדודים בחטיבת הצנחנים
קטגוריה:בוגרי אוניברסיטת בר-אילן
קטגוריה:מורשעים בדין משמעתי בישראל
קטגוריה:כפר מנחם: אישים
קטגוריה:ישראלים שנולדו ב-1944
קטגוריה:פיגוע כביש החוף